Hei, denne artikkelen er over ett år gammel og kan inneholde utdatert informasjon

HAUGESUND (Dagbladet): I dag tidlig gikk politiet til aksjon mot boligen tilhørende daglig leder Kjell Gunnar Larsen (57) i SOS Rasisme.

Dagbladet får bekreftet at Larsen er pågrepet og siktet i aksjonen.

Samtidig gjennomførte politiet en ransaking av hans hjem på Risøy i Haugesund.

Arrestert hjemme - Vi har pågrepet og siktet en sentral person i SOS Rasisme, sier politiadvokat Hallvard Bjørndal til Dagbladet.

PÅGREPET: Hovedkasserer og daglig leder Kjell Gunnar Larsen i SOS Rasisme ble i dag tidlig pågrepet av politiet i Haugesund. Han er nå siktet blant annet for underslag. Bildet er fra desember 2012 da politiet slo til mot SOS Rasismes lokaler i Haugesund. Foto: Jacques Hvistendahl / Dagbladet Vis mer

Han er leder av økoteamet i Haugesund og har i lang tid etterforsket økonomiske misligheter i SOS Rasisme.

- I etterforskningen har vi kommet over transaksjoner av store beløp fra SOS Rasisme til private kontoer, sier Bjørndal.

Norgeshistoriens største Mellom 2005 og 2010 opplyste SOS Rasisme å ha rundt 40 000 medlemmer og fikk nærmere 10 millioner kroner i årlig støtte fra staten, kommuner, støtteordninger og private givere. Organisasjonen er nå konkurs og dømt for norgeshistoriens mest omfattende medlemsjuks.

Politiet har fått en rettslig kjennelse til å foreta en husundersøkelse hos SOS Rasismes sterke mann, Kjell Gunnar Larsen. Han har i en årrekke operert som daglig leder og økonomiansvarlig via SOS Rasismes hovedkontor i Haugesund.

TOK BESLAG: I desember 2012 slo politiet slo til mpt SOS Rasismes lokaler i Haugesund. Foto: Jacques Hvistendahl / Dagbladet Vis mer

- Vi har også tatt beslag i kontoer tilhørende samme person, sier Bjørndal.

Siktet for underslag Larsen ble i morgentimene fraktet fra sitt hjem og inn til politiavhør, hvor han nå sitter. Han er ifølge politiet siktet for underslag, hvitvasking, boforringelse og bounndragelse.

SOS Rasisme er dømt for medlemsjuks og urettmessig erverv av flere millioner kroner fra statlige støtteordninger. I forbindelse med krav om tilbakebetaling, ble SOS Rasisme slått konkurs i fjor.

- Vi mener siktede har tappet systemet via pengeoverføringer i millionklassen, sier Bjørndal til Dagbladet.

Hvitvasking Også en person med lang fartstid som lokallagsleder i SOS Rasisme er pågrepet og siktet. Vedkommende er siktet for hvitvasking av penger.

ARREST I EIENDOM: Under en rettssak mot SOS Rasisme i 2011 ble Kjell Gunnar Larsen (t.h.) møtt av namsmannens arrest i eiendommer og verdier tilhørende SOS Rasisme. Foto: ERLING HÆGELAND / Dagbladet Vis mer

Dagbladet har tidligere omtalt hvordan penger fra antirasistisk arbeid er benyttet til private reiser og oppdrag for kommunistpartiet Tjen Folket.

Av naturlige årsaker er det ikke mulig for Dagbladet å få en kommentar fra Larsen. Han har tidligere avvist alle statens krav og beskyldninger om misligheter i SOS Rasisme, både i rettsapparatet og overfor Dagbladet. På sine hjemmesider kaller SOS Rasisme det hele for en «hekseprosess».

- Jeg skal møte min klient på politihuset i ettermiddag. Først når jeg har snakket med han, kan jeg kommentere saken, sier Larsens advokat Erik Lea til Dagbladet.

- Tøm alle kontoer Dagbladet har tidligere avslørt hvordan store pengesummer er på avveie etter at sentrale og lokale tillitsvalgte tømte organisasjonens kontoer for flere hundre tusen kroner i 2011.

I en intern e-post ble det blant annet skrevet at «ALLE bankkonti må tømmes så raskt som mulig, det bør tas ut i kontanter.»

13 kreditorer kjemper om 21 millioner kroner i konkursboet etter SOS Rasisme. Staten ligger ifølge bobestyrer an til å få tilbake null kroner av kravet på 6 808 348 kroner.

Les mer om SOS Rasisme her.



STØTTEREKORD: SOS Rasismes enorme medlemstall utløste store støttebeløp fra myndighetene. I 2008 mottok de over åtte millioner i statlige midler fra to støttegivere. Grafikk: Nyhetsgrafikk Vis mer